Se jkun qiegħed jonqos b'iktar min-nofs iż-żmien biex wieħed jiftaħ negozju f'pajjiżna. Dan skont pjan ta' ħidma li wettaq il-Gvern li għandu l-għan li jkompli jnaqqas il-burokrazija u li 11-il proċedura li wieħed isegwi llum għandhom jinżlu għal tnejn. Eżerċizzju dettaljat li sar stabbilixxa li llum wieħed idum 28 jum biex jiftaħ negozju u l-mira ambizzjuża hi li dawn jinżlu għal 12-il jum wara Settembru li ġej. Id-dettalji tħabbru mis-Segretarju Permanenti Ewlieni fl-uffiċċju tal-Prim Ministru, Mario Cutajar, wara li fl-aħħar jiem kien iffirmat ftehim li permezz tiegħu kien issiġillat il-ftehim li saħħaħ l-impenn tal-Gvern biex negozji jibdew u joperaw f'pajjiżna b'mod iktar sempliċi. Rapport tal-World Bank dwar il-faċilità biex wieħed jiftaħ negozju kkonkluda li fost l-iktar dipartimenti li jdumu biex jagħtu l-permessi meħtieġa għall-ftuħ ta' negozju hemm dak tal-VAT u tal-liċenzji. Id-Dipartiment tal-Liċenzji huwa deskritt mill-Gvern bħala wieħed li ma joffrix valur, li jaħdem b'sistemi li spiċċa żmienhom, b'infurzar li ma jeżistix u bi spejjeż mhux xierqa. Għaldaqstant, dan se jkollu r-rwol tiegħu mibdul hekk kif mil-lum negozju jkun jista' jibda jaħdem ladarba huwa rreġistrat mad-Dipartiment tal-VAT, dak tat-Taxxi Interni u l-Korporazzjoni għax-Xogħol u t-Taħriġ. Dan se jwassal biex negozju jiffranka minn €70 sa €1,000 fis-sena. Huma 30,000 negozju li mistenija jgawdu minn din il-miżura li ma tnaqqas xejn mis-serjetà; dan għax se jinżammu permessi regolatorji, regoli ta' sanità u testijiet marbuta mal-kwalifiki. Dan ifisser li proċess li kien jieħu għaxart ijiem, biex tinkiseb il-liċenzja mit-trade, se jkun eliminat għalkollox. Il-ħsieb hu li 'l quddiem isiru bidliet biex il-proċess kollu jinżel għal ġimgħa jew inqas. Intant, dak marbut mal-kisba tal-liċenzja mhux l-uniku bidla, imma hemm bidliet oħra ambizzjużi bħal dik li l-konsultazzjoni u permessi għat-tħaffir ma' Transport Malta jinżlu għal sebat ijiem minflok 30 jum, li xogħol mill-Enemalta jsir f'50 minflok 60 jum u li xogħol mal-Water Services Corporation isir f'26 jum minflok 24.